Мазэ лэжьыгъэм хохьэ
Зи ныбжь хэкIуэтахэм я щIыхькIэ ирагъэкIуэкI мазэ лэжьыгъэм хыхьэу, налшыкдэс цIыхубзхэм я къалэ Советымрэ пенсионерхэм я Союзымрэ хэтхэр мы махуэхэм щыIащ жьы хъуа цIыху зеиншэхэмрэ ныкъуэдыкъуэхэмрэ щыпсэу унэ-интернатым.
«Ди нанэ, ди дадэ Iумахуэхэр» зыфIаща пшыхьыр къызэрагъэпэщат ди нэхъыжьхэм мащIэу, нэхъ мыхъуми, я гукъыдэжыр къэIэтын папщIэ. Пшыхьым хэтащ сабий сад №5-м и «Вагъуэ шыр» ансамблымрэ а IэнатIэм и лэжьакIуэхэмрэ. Мыбыхэм удихьэхыу ягъэзэщIащ псоми фIыуэ ялъэгъуа лъэпкъ, эстрадэ уэрэдхэр.
Зи ныбжь хэкIуэтахэм хъуэхъу псалъэ гуапэкIэ захуигъазэри, дэIэпыкъуэгъу къахуэхъуахэр къазэрыпэIэба щыгъын хуабэхэм-рэ IэфIыкIэхэмрэ нэхъыжьхэм яритыжащ цIыхубзхэм я Налшык къалэ Советым и унафэщI Дыджэш Лидэ.
ЖАНХЪУЭТ Зузэ.
